## Pravilnik o posebnom porezu na kavu i rukovanju markicama za označavanje kave

### NN 36/2011 (28.3.2011.), Pravilnik o posebnom porezu na kavu i rukovanju markicama za označavanje kave

MINISTARSTVO FINANCIJA

824

Na temelju članka 22. Zakona o posebnom porezu na kavu (»Narodne novine«, broj 31/11.), ministrica financija donosi

PRAVILNIK

O POSEBNOM POREZU NA KAVU I RUKOVANJU MARKICAMA ZA OZNAČAVANJE KAVE

I. OPĆE ODREDBE

Članak 1.

(1) Ovim Pravilnikom propisuje se sadržaj i oblik prijave za upis u registar obveznika posebnog poreza na kavu, sadržaj i oblik obilježavajućih markica za označavanje kave (u daljnjem tekstu: markica), način označavanja kave i postupanje s markicama, te visinu i vrstu porezno priznatih gubitaka i manjkova u procesu proizvodnje kave.

(2) Ovim Pravilnikom uređuje se oblik i sadržaj izvješća o uvezenim, proizvedenim, izvezenim količinama kave, te kavi puštenoj u potrošnju, preuzetim i utrošenim markicama, obračunanom i plaćenom, odnosno vraćenom posebnom porezu na kavu, stanju zaliha kave, te sadržaj i oblik vođenja evidencija.

(3) Tabela s vrstama i visinama porezno priznatih gubitaka i manjkova u procesu proizvodnje kave otisnuta je u Prilogu 2 ovoga Pravilnika i njegovim je sastavnim dijelom.

II. UPIS POREZNIH OBVEZNIKA U REGISTAR OBVEZNIKA POSEBNOG POREZA

Članak 2.

(1) Porezni obveznici iz članka 4. stavka 1. Zakona koji stavljaju kavu u promet na područje Republike Hrvatske, dužni su carinarnici nadležnoj prema sjedištu odnosno prebivalištu (u daljnjem tekstu: nadležna carinarnica) najkasnije 8 dana prije početka obavljanja registrirane djelatnosti ili prometa kavom iz članka 9. stavka 3. Zakona, podnijeti prijavu za upis u registar obveznika posebnog poreza (u daljnjem tekstu: registar), koji je dio registra trošarinskih obveznika.

(2) Prijava za upis u registar podnosi se u tri primjerka na Obrascu PUR-PP-K koji je otisnut u Prilogu 1 ovoga Pravilnika i njegovim je sastavnim dijelom.

(3) Uz prijavu iz stavka 2. ovoga članka prilažu se:

1. izvod iz sudskog ili drugog registra prema posebnim propisima iz kojega je razvidna registrirana djelatnost podnositelja zahtjeva vezana uz kavu, ne stariji od šest mjeseci;

2. preslika Obavijesti Državnog zavoda za statistiku o razvrstavanju poslovnog subjekta prema Nacionalnoj klasifikaciji djelatnosti.

3. podatci o lokaciji pogona, postrojenja, skladišta, opis pojedinih proizvodnih postupaka s kavom, te normativi za pojedinu vrstu kave.

(4) Osobe iz stavka 1. ovoga članka obvezne su nadležnoj carinarnici prijaviti svaku izmjenu podataka navedenu prilikom prijave za upis u registar, kao i prestanak djelatnosti zbog koje su upisani u registar, u roku od osam dana od dana nastanka promjene, odnosno od dana saznanja za izvršenu promjenu.

(5) Nadležna carinarnica briše obveznika posebnog poreza iz registra, na zahtjev poreznog obveznika ili po službenoj dužnosti. O opravdanosti brisanja odlučuje nadležna carinarnica vodeći računa da porezni obveznik nema nepodmirenih poreznih dugova s osnova obavljanja djelatnosti radi koje je upisan u registar.

III. TISKANJE OBILJEŽAVAJUĆIH MARKICA

Članak 3.

(1) Ministarstvo financija povjerit će tiskanje obilježavajućih markica za kavu (u daljnjem tekstu: markica), u skladu s posebnim propisima i propisanim uvjetima o postupku nabave robe, usluga i ustupanja radova pravnoj osobi koja osigurava poseban način zaštite kakav se koristi pri tiskanju drugih vrijednosnica (u daljnjem tekstu: tiskara).

(2) Ugovorom između Ministarstva financija i tiskare, kojoj se povjerava obavljanje poslova tiskanja markica, uredit će se oblik, veličina, sadržaj i druga obilježja, njihova jedinična cijena, vrsta papira za tiskanje, odnosi između Ministarstva financija i tiskare glede planiranih potreba i naručenih količina, mjesto i način predaje tiskanih markica Ministarstvu financija, te izvješćivanje i vođenje evidencija u tiskari.

(3) Na temelju Ugovora iz stavka 2. ovoga članka i naručenih količina markica, Ministarstvo financija – Carinska uprava, Središnji ured (u daljnjem tekstu: Carinska uprava) daje tiskari narudžbu za tiskanje markica.

(4) Trošak tiskanja i preuzimanja markica snosi podnositelj zahtjeva.

(5) Naknada za tiskanje markica uplaćuje se na račun Ministarstva financija – Carinska uprava, uz obaveznu naznaku obilježavajuće markice za kavu.

IV. OZNAČAVANJE KAVE

Članak 4.

(1) Kava u prometu na području Republike Hrvatske mora biti označena markicama Ministarstva financija Republike Hrvatske.

(2) Obveznici označavanja kave markicama (u daljnjem tekstu: obveznik) iz članka 10. Zakona o posebnom porezu na kavu (u daljnjem tekstu: Zakona) dužni su markicu nalijepiti na pakiranjima, odnosno na ispravu iz članka 9. Zakona.

(3) Markica se mora zadržati na pakiranju sve dok se proizvod iz pakiranja u cijelosti ne potroši.

Članak 5.

(1) Pod pakiranjem kave koja se stavlja u promet na području Republike Hrvatske smatraju se:

– pojedinačna pakiranja: oznaka na markici »P«,

– skupna pakiranja: oznaka na markici »S«, te

– rinfuza (u rasutom stanju): oznaka na markici »R«.

(2) Markica se mora nalijepiti na vidnom mjestu pojedinačnog odnosno skupnog pakiranja.

(3) Kod pojedinačnog pakiranja kave markica se mora nalijepiti na svako pakiranje.

(4) Iznimno od stavka 3. ovoga članka, kava koja se u promet stavlja u skupnom pakiranju koje sadrži pojedinačna pakiranja od 30 i manje grama, markica se mora nalijepiti na skupnom pakiranju.

(5) Kod kave koja se stavlja u promet u rasutom stanju (rinfuza), markica se mora nalijepiti u gornji desni ugao na prednju stranu isprave koja prati kavu (otpremnica, izdatnica, popratnica, tovarni list ili druga službena isprava).

(6) Markica iz stavka 5. ovoga članka mora biti ovjerena pečatom izdavatelja isprave s naznakom datuma izdavanja isprave.

(7) Kava čija markica nije nalijepljena i ovjerena u smislu stavka 5. i 6. ovoga članka, smatra se ne označenom.

Članak 6.

(1) Kava koja se stavlja u promet u pakiranju od 31 gram i više mora imati markicu.

(2) Markica mora imati oznaku neto mase.

Članak 7.

(1) Markice za označavanje kave, osim što nose oznaku pakiranja, oznaku mase, šifru, broj serije, nose i sljedeće slovne oznake:

1. »A« – za neprženu kavu iz tarifne oznake KN 0901 11 i KN 0901 12;

2. »B« – za prženu kavu iz tarifne oznake KN 0901 21 i KN 0901 22;

3. »C« – za kavine ljuske i opne, iz tarifne oznake KN 0901 90 10;

4. »D« – za ostalu kavu iz članka 3. stavak 2. točka 4. do 8. Zakona;

5. »P« – za pokusnu (probnu) proizvodnju.

(2) Kava koja se izvozi, osim oznaka navedenih u stavku 1. ovoga članka nosi i slovnu oznaku »E«.

(3) Iznimno od odredbe stavka 2. ovoga članka, kava koja se izvozi može biti označena oznakama koju zahtjeva zemlja uvoznica, odnosno bez oznaka ukoliko to zahtjeva zemlja uvoznica, što izvoznik mora dokumentirati nadležnoj carinarnici dokazom o preuzimanju markica zemlje uvoznice ili drugim odgovarajućim dokumentom.

Članak 8.

(1) Markice koje se ne utroše u razdoblju za koje su naručene, vrijede do utroška ili povrata nadležnoj carinarnici.

(2) Iznimno od stavka 1. ovoga članka, u slučaju prestanka rada po bilo kojoj osnovi neutrošene markice obveznik je dužan uz zapisnik o popisu neutrošenih markica predati nadležnoj carinarnici.

(3) Koristiti se smiju samo neoštećene markice.

(4) Oštećene markice obveznik je dužan nalijepiti na poseban arak papira, te uz zapisnik predati nadležnoj carinarnici pri narednom podnošenju zahtjeva za tiskanje markica.

(5) Markice koje stroj za lijepljenje kave uništi tako da se ne mogu vratiti nadležnoj carinarnici (uništene markice), obveznik je dužan popisati, te predati zapisnik s popisom nadležnoj carinarnici pri narednom podnošenju zahtjeva.

(6) Rukovatelji glavnoga trezora i jedan predstavnik tiskare vrše uništenje oštećenih, neispravnih i markica koje se više ne koriste o čemu sastavljaju zapisnik.

(7) Za neutrošene, oštećene i uništene markice podnositelj zahtjeva nema pravo na povrat naknade za tiskanje markica.

V. PODNOŠENJE ZAHTJEVA ZA TISKANJE MARKICA

Članak 9.

(1) Obveznici označavanja kave, iz članka 10. Zakona, nadležnoj carinarnici podnose zahtjev za tiskanje markica, na Obrascu Z-KA-OM, koji je otisnut u Prilogu 5 ovoga Pravilnika i njegovim je sastavnim dijelom.

(2) Zahtjev se podnosi jednom mjesečno i to do petoga u tekućem mjesecu za naredni mjesec.

(3) Nadležna carinarnica objedinjuje zaprimljene zahtjeve i sljedećeg dana u mjesecu dostavlja zahtjev za tiskanje markica Carinskoj upravi.

(4) Naručivanje markica neće se izvršiti bez dostavljenog dokaza podnositelja zahtjeva o izvršenoj uplati za tiskarsku vrijednost markica po ispostavljenom predračunu.

VI. IZDAVANJE MARKICA

Članak 10.

(1) Carinska uprava preuzima markice od tiskare i pohranjuje ih u glavni trezor u Carinskoj upravi do isporuke carinarnicama.

(2) Obveznici iz članka 10. stavka 1. Zakona ne mogu preuzeti markice izravno od tiskare.

(3) Carinska uprava vodi evidenciju o naručenim i preuzetim markicama od tiskare i isporučenim markicama carinarnicama.

(4) Preuzimanje markica od tiskare i izdavanje markica iz glavnog trezora carinarnicama obavljaju rukovatelji glavnoga trezora Carinske uprave koje imenuje ravnatelj Carinske uprave.

(5) Carinarnica vodi evidenciju o preuzetim i isporučenim markicama podnositeljima zahtjeva za tiskanje markica.

(6) Preuzimanje markica iz glavnog trezora i izdavanje markica podnositeljima zahtjeva obavljaju ovlaštene osobe nadležne carinarnice koje imenuje pročelnik carinarnice.

(7) Preuzimatelj markica dužan je ovlaštenoj osobi nadležne carinarnice predati ovlaštenje o preuzimanju markica koje mu je izdao podnositelj zahtjeva.

(8) Preuzimanje markica obje strane potvrđuju potpisivanjem Potvrde o izdavanju obilježavajućih markica za označavanje kave na Obrascu P-KA-OM, koji je otisnut u Prilogu 6 ovoga Pravilnika i njegovim je sastavnim dijelom.

VII. IZVJEŠĆIVANJE

Članak 11.

(1) Porezni obveznici – proizvođači kave, radi zaduženja u poreznom knjigovodstvu, dužni su podnositi mjesečna izvješća o proizvedenim i isporučenim količinama kave u tuzemstvu i obračunanom posebnom porezu na Obrascima OPP-K koji je otisnut u Prilogu 3 Pravilnika i njegovim je sastavnim dijelom.

(2) Uz izvješće iz stavka 1. ovoga članka, porezni obveznici proizvođači kave, dužni su kao i ostali porezni obveznici iz članka 4. stavak 1. Zakona i ostale pravne i fizičke osobe iz članka 10. stavka 1. Zakona koje stavljaju kavu u promet na područje Republike Hrvatske, podnositi mjesečna i godišnje izvješće o stanju zaliha na početku i kraju obračunskog razdoblja, količinama uvezene, proizvedene, kupljene u tuzemstvu i izvezene kave, obračunanom i plaćenom posebnom porezu na kavu, te vraćenom posebnom porezu na kavu na Obrascu I KA-S, koji je otisnut u Prilogu 4 ovoga Pravilnika i njegovim je sastavnim dijelom.

(3) Mjesečna izvješća iz stavka 1. i 2. ovoga članka, podnose se do 15. u mjesecu za protekli mjesec, a godišnje izviješće do 31. siječnja tekuće godine za proteklu godinu.

(4) Godišnjem izvješću iz stavka 2. ovoga članka prilaže se i popis (inventura) zaliha kave sa stanjem na dan 31. prosinca godine za koju se podnosi izvješće.

(5) Mjesečna i godišnje izvješće, podnose se nadležnoj carinarnici dostavom ili poštom preporučeno.

(6) Za period u kome nije bilo isporuka kave proizvedene u Republici Hrvatskoj, ne postoji obveza dostavljanja mjesečnih izvješća OPP-K.

Članak 12.

(1) Porezni obveznici iz članka 4. stavak 1. Zakona i ostale pravne i fizičke osobe iz članka 10. stavka 1. Zakona koje stavljaju kavu u promet na područje Republike Hrvatske, podnose nadležnoj carinarnici mjesečna i godišnje izvješće o preuzetim, utrošenim i nabavljenim obilježavajućim markicama za označavanje kave.

(2) Izviješća iz stavka 1. ovoga članka dostavljaju se na način:

– mjesečna izvješća na Obrascu I-KA-OM-M koji je otisnut u Prilogu 7 ovoga Pravilnika i njegovim je sastavnim dijelom,

– godišnje izvješće na Obrascu I-KA-OM-G, koji je otisnut u Prilogu 8 ovoga Pravilnika i njegovim je sastavnim dijelom.

(3) Mjesečna izvješća iz stavka 1. ovoga članka, podnose se do 15. u mjesecu za protekli mjesec, a godišnje izviješće do 31. siječnja tekuće godine za proteklu godinu.

Izvješća se dostavljaju dostavom ili poštom preporučeno.

VIII. SADRŽAJ I NAČIN VOĐENJA EVIDENCIJE POREZNOG OBVEZNIKA

Članak 13.

(1) Izvješća iz članka 11. i 12. ovoga Pravilnika sastavljaju se na temelju podataka iz evidencija koje su porezni obveznici iz članka 4. stavak 1. Zakona i ostale pravne i fizičke osobe iz članka 10. stavka 1. Zakona, obvezne voditi na temelju članka 13. Zakona.

(2) U evidencijama poreznih obveznika u skladu s člankom 13. Zakona, za svaki pogon i skladište proizvođača i uvoznika, moraju se voditi podaci o:

1. primljenim količinama kave iz uvoza s plaćenim posebnim porezom;

2. primljenim količinama kave iz uvoza bez plaćenog posebnog poreza uz izjavu;

3. nabavljenim količinama kave u tuzemstvu s plaćenim posebnim porezom;

4. nabavljenim količinama kave u tuzemstvu bez plaćenog posebnog poreza uz izjavu;

5. otpremljenim količinama kave u vlastito skladište;

6. otpremljenim količinama kave u skladište drugog proizvođača bez obračunanog posebnog poreza s pozivom na izjavu primatelja kave;

7. količinama kave utrošenim za vlastite potrebe u skladištu proizvođača;

8. proizvedenim količinama kave u okviru svoje registrirane djelatnosti;

9. isporučenim količinama kave u tuzemstvu sa obračunatim posebnim porezom;

10. izvezenim količinama kave;

11. stanju zaliha kave;

12. obračunanom, plaćenom i vraćenom posebnom porezu na kavu.

(3) Porezni obveznik mora voditi evidencije iz stavka 2. ovoga članka na način da u svakom trenutku može iskazati stanje zaliha kave prema vrsti i trgovačkom nazivu odnosno tarifnoj oznaci kave iz kombinirane nomenklature carinske tarife.

(4) Porezni obveznik može sam izabrati oblik i način vođenja evidencije, ukoliko takav oblik i način osigurava podatke iz stavka 2. i 3. ovoga članka.

(5) Porezni obveznik mora voditi i čuvati evidencije iz stavka 2. i 3. ovoga članka u pogonu proizvođača iz članka 4. stavka 4. Zakona odnosno skladištu uvoznika.

(6) Nadležna carinarnica može u bilo kojem trenutku zatražiti od poreznog obveznika uvid u evidenciju te popis zaliha kave.

IX. PRIJELAZNE ODREDBE

Članak 14.

(1) Mjesečno izvješće za ožujak 2011. podnosi se na dosadašnjem obrascu I-KA i obrascu I-KA-OM-M.

(2) Ne dovodeći u pitanje odredbe članka 2. ovoga Pravilnika, porezni obveznici iz članka 4. stavka 1. Zakona koji stavljaju kavu u promet na područje Republike Hrvatske do 10. travnja 2011. godine, iznimno mogu nadležnoj carinarnici podnijeti prijavu za upis u registar naknadno do 11. travnja 2011. godine.

(3) Prijava za upis u registar podnosi se u tri primjerka na Obrascu PUR-PP-K koji je otisnut u Prilogu 1 ovoga Pravilnika i njegovim je sastavnim dijelom.

Članak 15.

Danom stupanja na snagu ovoga Pravilnika, prestaje važiti Pravilnik o posebnom porezu na kavu i rukovanju markicama za označavanje kave (»Narodne novine«, broj 92/05. i 155/05.).

Članak 16.

Ovaj Pravilnik objavit će se u »Narodnim novinama«, a stupa na snagu 2. travnja 2011. godine.

Klasa: 011-02/11-01/5

Urboj: 513-02-1760/1-11-3

Zagreb, 25. ožujka 2011.

Ministrica financija
mr. sc. Martina Dalić, v. r.

**PRILOG 1**

![](dodatni/414424.jpg)

**PRILOG 2**
![](dodatni/414425.jpg)

**PRILOG 3**

![](dodatni/414426.jpg)

**PRILOG 4**
![](dodatni/414427.jpg)

**PRILOG 5**

![](dodatni/414428.jpg)

**PRILOG 6**
![](dodatni/414429.jpg)

**PRILOG 7**
![](dodatni/414430.jpg)

**PRILOG 8**

![](dodatni/414431.jpg)

Pravilnik, NN 36/2011-824
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)